Peter Englund

Peter Englund (født 1957) er en svensk historiker og forfatter av populærhistoriske bøker. Hovedtyngden av hans forfatterskap omhandler Sveriges stormaktstid 1620-1720. Englund etterfulgte i 2002 Erik Lönnroth som medlem i Svenska Akademien.  

Han var akademiets faste sekretær (ständige sekreterare) juni 2009 til juni 2015. I april 2018 kunngjorde Englund at han ikke lenger ville delta i Svenska Akademiens arbeid. 

 Liv og virke 
Englund tok doktorgrad på 1600-tallets mentalitetshistorie. Peter Englund var professor i narratologi ved Dramatiska institutet mellom 2001 og 2006. Tidigere var han forsker ved Uppsala universitet, og før dette jobbet han i den svenske militære etterretningstjenesten.  

Hans gjennombrudd som historieformidler var boka Poltava fra 1988. Her gjenskapte han etter nitide kildestudier time for time hendelsene som førte til at Karl 12s hær ble utslettet på én dag i Ukraina i 1709. Boka ble en salgssuksess, og Englund gav seg i kast med en trilogi om tredveårskrigen. Den første boken i denne serien var Ofredsår kom i 1993. Hovedpersonen i boka var Erik Dahlbergh. Bøkenes ytre handling er den svenske hærs felttog på det europeiske kontinent, men vel så mye er 1600-tallets tenkemåte, dagligliv og virkelighet som er «hovedperson». Bind to, Den oövervinnerlige, kom i år 2000. Den skildret Karl 10. Gustavs felttog i Tyskland og invasjonen av Sjælland i 1658. 

Englund har også utgitt tre samlinger med historiske essays. 
 Brev fra nullpunktet forteller om forskjellige grusomheter på 1900-tallet, skyttergravskrigen i første verdenskrig, Stalins utrenskninger, holocaust, bombingen av Tyskland og Hiroshima. Englunds perspektiv er å se 1900-tallet fra 1600-tallshistorikerens perspektiv for å forklare hvorfor dimensjonene i volden og grusomhetene endte i en større skala i dette århundret. Englunds tese er at 1900-tallet ble det mest voldelige fordi forbrytelsene kunne begås etter byråkratisk logikk «fra skrivebordet».
 Fortidens landskap er uten noe samlet tema og essayene kan leses uavhengig. Kapitlet «Myten om feltherren» avmytologiserer militærledernes innvirkning på slagenes utvikling når de først var igang. Ifølge Englund skyldtes vektleggingen av feltherrenes innsats deres etterrasjonaliseringer og deres behov for å fremstille seg som viktige.
 Stillhetens historie er essays som tar for seg hverdagshistorie, med blant annet et avsnitt om matretten hamburgere.
 Krigens skjønnhet og sorg følger nitten virkelige personer som opplevde første verdenskrig på forskjellige måter.NRK: Finnes det skjønnhet i krig? 9.februar 2011]

Englund har også vært fagkonsulent for SVTs serie av Fredrik Lindström om svensk historie og identitet (2006-7)

 Bibliografi  
Årstall er opprinnelig svensk utgave, ISBN refererer til norsk oversettelse der den finnes, og svensk om den ikke er oversatt. 

 1988 Poltava– Ein moderne nordisk klassikarISBN 82-00-21622-5   (Poltava. berättelsen om en armés undergång; norsk oversettelse 1993) 
 1989 Det hotade huset. Adliga föreställningar om samhället under stormaktstiden. Om den svenske adels selvoppfattelse  (doktorgradsavhandling)   
 1991 Fortidens landskap – om mordet på Karl XII og andre essays (Förflutenhetens landskap) ISBN 82-00-21579-2
 1993 Ufredsår, om den svenske stormaktstiden og en mann i dens midte (Ofredsår. Om den svenska stormaktstiden och en man i dess mitt; norsk oversettelse 2010) ISBN 978-82-02-30803-2
 1996 Brev fra nullpunktet, essaysamling om 1900-tallets mest dystre begivenheter (Brev från nollpunkten- historiska essäer)  ISBN 82-00-22840-1 e-bok 
 2000 Den oövervinnerlige ISBN 91-7486-558-7
 2002 Ramona  manus til TV-serie 
 2004 Stillhetens historie og andre essays (Tystnadens historia)  ISBN 82-15-00547-0
 2005 Jag skall dundra  (med Kristian Petri)
 2006 Sølvmasken, en kort biografi om dronning Kristina av Sverige (Silvermasken) ISBN 978-82-430-0466-5
 2006 Spegelscener  – minnesfragment från fyra krig (Kroatia 1991, Bosnia 1994, Afghanistan 1996 og Irak 2005) Bonniers julebok 2006, ikke i handelen pdf 
 2008 Krigens skjønnhet og sorg, første verdenskrig i 213 korte kapitler (Stridens skönhet och sorg; norsk oversettelse 2011) ISBN 978-82-02-30802-5
 2020 Söndagsvägen. Berättelsen om ett mord

 Priser og utmerkelser 
 BMF-plaketten, 1988
 Augustprisen, 1993 (for: Ofredsår i kategorien årets svenske faktabok)
 Lundequistska bokhandelns litteraturpris 
 Nöjesguidens pris, 1996
 Lotten von Kræmers pris, 2000
 PiratenPriset, 2001 
 Stiftelsen Selma Lagerlöfs litteraturpris, 2002 
 Litteraturklubbens Stora Litteraturpris, 2003 
 Gerard Bonniers essäpris, 2004

 Referanser 

 Eksterne lenker 
 Peter Englunds hjemmeside (svensk)


Kategori:Medlemmer av Svenska Akademien
Kategori:Svenske historikere
Kategori:Svenske professorer
Kategori:Svenske forfattere
Kategori:Personer fra Boden